google/wiki40b huggingface dataset:
Αγία Μαρίνα Βουπρασίας Ηλείας

Ιστορία

Την 20/04/1835 προσαρτάται στον τότε Δήμου Ξενίας. Με το ΦΕΚ 5Α της 08/03/1841 αποσπάται από το Δήμο Ξενίας και προσαρτάται στο Δήμο Βουπρασίων. Με το ΦΕΚ 256Α της 28/08/1912 αποσπάται από το Δήμο Βουπρασίων και προσαρτάται κοινότητα Μαλίκι. Το προηγούμενο όνομα του χωριού ήταν Κασνέσι, το οποίο άλλαξε σε Μαρίνα με το ΦΕΚ 156Α της 08/08/1928 και διορθώθηκε σε Αγία Μαρίνα την 16/10/1940. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Βουπρασίας μέχρι το 2010 που εντάχθηκε στο Δήμο Ανδραβίδας-Κυλλήνης (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".
Ο οικισμός απείχε τρεις ώρες δρόμο στα 1885 από τη Μανωλάδα, την έδρα του τότε Δήμου Βουπρασίων.
Τσαμπούνα

Η τσαμπούνα είναι ελληνικό λαϊκό όργανο και τύπος γκάιντας. Το όργανο είναι δημοφιλές στα ελληνικά νησιά. Η λέξη είναι αντιδάνειο της ιταλικής λέξης ζαμπόνια. Ετυμολογικά, η τσαμπούνα σχετίζεται με την ελληνική λέξη συμφωνία που σημαίνει "ομόνοια ή αρμονία του ήχου" και αργότερα εφαρμόστηκε σε ένα είδος γκάιντας.
Ενώ το ενδιαφέρον για τους άσκαυλους (γκάιντες) στην Ευρώπη αυξάνεται και πάλι (συχνά μετά από μεγάλη πτώση της δημοτικότητας τους ή εξαφάνισης), το 2006 ο εθνομουσικολόγος Βολφ Ντίτριχ σημείωσε: "η Ελλάδα φαίνεται να είναι η μόνη χώρα στην Ευρώπη όπου δεν υπάρχει αναβίωση της γκάιντας." Ωστόσο, παραδοσιακοί μουσικοί της Ικαρίας συντελούν μια μερική αναβίωση της χρήσης της τσαμπούνας τα τελευταία χρόνια. Τα τελευταία χρόνια η τσαμπούνα παίζεται όλο και περισσότερο σε φεστιβάλ της Ικαρίας.
Ελένη Βακαλό

Βιογραφικά στοιχεία

Η Ελένη Βακαλό, το γένος Σταυρινού, γεννήθηκε το 1921 στην Κωνσταντινούπολη, και το 1922 η οικογένεια της ήρθε στην Αθήνα. Σπούδασε αρχαιολογία στο Πανεπιστήμιο Αθηνών (1940-1945) και Ιστορία της Τέχνης στη Σορβόννη (1948). Το 1944 παντρεύτηκε τον ζωγράφο Γιώργο Βακαλό .
Βίγλα Άρτας

Ετυμολογία

Η Βίγλα πήρε την ονομασία της από τη λέξη βίγλα, που σημαίνει παρατηρητήριο. Ακόμη και σήμερα στο Μαυροβούνι μπορεί κανείς να παρατηρήσει τα χαλάσματα από τα παρατηρητήρια που υπήρχαν στην περιοχή.

Δημογραφικά στοιχεία

Σήμερα ο πληθυσμός ανέρχεται στους 382 μόνιμους κατοίκους (απογραφή 2011),  εμφανίζοντας μείωση σε σχέση με την απογραφή του 2001, όπου ο πληθυσμός ανερχόταν στους 405 κατοίκους. 
Οι πληθυσμιακές διακυμάνσεις αποτυπώνονται στον παρακάτω πίνακα.

Ιστορικά στοιχεία

Με βάση την εργασία του Κων.Διαμαντή με τίτλο «Η Άρτα και τα περίχωρα αυτής κατά τους χρόνους της επανάστασης», η Βίγλα ήταν ένας μικρός οικισμός με 10 οικογένειες την περίοδο που ξέσπασε η Ελληνική Επανάσταση του 1821.
Η Βίγλα αναφέρεται στο "Δοκίμιον Ιστορικόν περί Άρτης και Πρεβέζης" του Σεραφείμ Ξενόπουλου του Βυζαντίου (Μητροπολίτου Άρτης) με έτος εκδόσεως 1884: 
Ιδιόκτητο χωριό της Μονής Ροδιάς έχον 12 οικογενείας, Ναόν του αγίου Νικολάου ανακαινισθέντα το 1873 και εγκαινιασθέντα την 7 Ιουλίου 1875. Στο ίδιο δοκίμιον αναφέρεται ότι η μονή Ροδιάς ανηγέρθη το 970 μ.Χ., επί της Αυτοκρατορίας του Ιωάννου του Τσιμισκή και Πατριάρχου Κων/πόλεως Βασιλείου και επί τουρκοκρατίας μέχρι το 1800 είχε πολυάριθμα κτήματα, όπως γράφουν διάφορα σωζόμενα Οθωμανικά έγγραφα. Στη Βίγλα περί το 1845 υπήρχε εν γραμματοδιδασκαλείον μεθ' ενός διδασκάλου και μαθητάς 10. Διδάσκονταν την θρησκείαν, την ιστορίαν, συνοπτική γεωγραφία και αριθμητική.
Το 1910, η Μητρόπολη Νικοπόλεως και Πρεβέζης δημοσιοποιεί τα στοιχεία της απογραφής που πραγματοποίησε το ίδιο έτος σε όλη την εκκλησιαστική περιφέρεια και μας πληροφορεί ότι η Βίγλα υπαγόταν στο τμήμα Λούρου και στο χωριό κατοικούσαν 110 άτομα.

Οικονομία και προϊόντα

Παράγονται στη Βίγλα πορτοκάλια, μανταρίνια, λεμόνια,λάδι,τριφύλι ως ζωοτροφή, καλαμπόκι, σιτάρι. Εκτρέφονται κοτόπουλα,χοίροι, βοοειδή και αιγοπρόβατα. Αλιεύονται ψάρια όπως λαβράκια, γλώσσες, κέφαλοι, τσιπούρες και χέλια.
Διαθέτει το αντλιοστάσιο Βίγλας, για να διατηρεί σε αποστράγγιση τον βάλτο ο οποίος αποξηράνθηκε από Ολλανδούς τεχνικούς τη δεκαετία του 1950. Στη Βίγλα δραστηριοποιούνται δύο σύλλογοι, ένας Μορφωτικός-εκπολιτιστικός και ένας Ποντιακός.
Βάλτερ Πούχνερ

Βιογραφικά στοιχεία

Γεννήθηκε στις 12 Μαρτίου 1947 στη Βιέννη. Σπούδασε στο Πανεπιστήμιο της Βιέννης από το οποίο απέκτησε το διδακτορικό του δίπλωμα στη Φιλοσοφία το 1972. Το 1977 ανακηρύχθηκε υφηγητής του Πανεπιστημίου της Βιέννης, και έκτοτε διαμένει στην Ελλάδα, μιας και παντρεύτηκε την παιδίατρο Αριάδνη Μαλαμίτση. Στη συνέχεια δίδαξε στη Φιλοσοφική Σχολή του Πανεπιστημίου Κρήτης, του οποίου έγινε και πρόεδρος το 1987, ενώ παράλληλα δίδασκε και στο Πανεπιστήμιο του Γκρατς. Άρχισε να διδάσκει στο Πανεπιστήμιο Αθηνών από το 1989, και πλέον είναι ομότιμος καθηγητής του.
Έχει διδάξει σε πολλά πανεπιστήμια ως επισκέπτης, σε κάποια ως Κύριος επισκέπτης ερευνητής (Senior Visiting Scholar) του παραρτήματος Ηνωμένων Πολιτειών του Ιδρύματος Ωνάση (Alexander S. Onassis Public Benefit Foundation (USA)).
Μάχη των Δολιανών

Η μάχη

Στις 18 του Μάη τέσσερις χιλιάδες Τούρκοι με κανόνια υπό τον Μουσταφά βγήκαν από την Τρίπολη με στόχο τη διάλυση του στρατοπέδου στα Βέρβενα και χωρίστηκαν σε τρεις φάλαγγες. Η πρώτη φάλαγγα επιτέθηκε στα Δολιανά, η δεύτερη στα Βέρβενα και η τρίτη στο Δραγούνι. Από τα Δολιανά μόλις είχε περάσει ο Νικηταράς με κατεύθυνση το Άργος και το Ναύπλιο. Έτρεξε αμέσως με 120 ένοπλους εκεί πίσω και οχυρώθηκε στα πιο γερά σπίτια του χωριού. Ξέσπασε μάχη κατά την οποία οι Έλληνες κατάφεραν, αν και κατά πολύ λιγότεροι να απωθήσουν τους Τούρκους. Στο μεταξύ έφτασαν ενισχύσεις από το στρατόπεδο Βερβένων αλλά αναγκάστηκαν να γυρίσουν πίσω και να οχυρωθούν στο εκεί στρατόπεδο όπου προέβαλαν αποτελεσματική αντίσταση στους Τούρκους και στη συνέχεια τους κυνήγησαν ως τα Δολιανά όπου ενώθηκαν με τους άνδρες του Νικηταρά. Οι Τούρκοι τράπηκαν σε φυγή αφήνοντας εβδομήντα νεκρούς, τα κανόνια τους και τρεις σημαίες. Επίσης ο Νικηταράς "κέρδισε" το προσωνύμιο του «τουρκοφάγου». Στη μάχη σκοτώθηκαν ο Γεωργάκης Διγενής και ο Αναγνώστης Ρόρης Δολιανίτης, ενώ άλλοι δώδεκα τραυματίστηκαν.

Η σημασία της μάχης

Η μάχη των Δολιανών ματαίωσε τη διάλυση του στρατοπέδου στα Βέρβενα. Εκεί υπήρχαν 2.500 αγωνιστές και η απώλειά του θα ήταν σημαντική. Επίσης τόνωσε το ηθικό των επαναστατών και άνοιξε το δρόμο για την άλωση της Τριπολιτσάς.
Πολυνείκης

Ο μύθος

Όταν ο Οιδίποδας παραιτήθηκε από το θρόνο της Θήβας, παρέδωσε την πόλη στους δυο γιους του, Ετεοκλή και Πολυνείκη, που συμφώνησαν να παίρνουν το βασίλειο εναλλάξ κάθε χρόνο. Μετά τον πρώτο χρόνο, ο Ετεοκλής αρνήθηκε να παραδώσει τον θρόνο. Ο Πολυνείκης, ο οποίος διέμενε στην αυλή του βασιλιά Άδραστου, επιτέθηκε στην πόλη των Θηβών με τους συμμάχους του («Επτά επί Θήβας»). Και τα δυο αδέλφια σκοτώθηκαν στη μάχη.
Ο βασιλιάς Κρέοντας, θείος των δυο αδελφιών που ανέβηκε στο θρόνο, διέταξε να παραμείνει άταφο το σώμα του Πολυνείκη. Η αδελφή του, Αντιγόνη, παράκουσε τη διαταγή και έθαψε τη σορό του αδελφού της. Ο μύθος αυτός παρουσιάζεται στην τραγωδία του Σοφοκλή «Αντιγόνη».
Θησέας Πειραιώς

Ο Θησέας Πειραιώς (επίσημη ονομασία: Γυμναστικός Όμιλος Πειραιώς «Θησέας») είναι ελληνικός ποδοσφαιρικός σύλλογος με έδρα τον Πειραιά. Επίσημο έτος ίδρυσης του συλλόγου είναι το 1926 και χρώματά του το μπλε και το λευκό. Αποτελεί ιστορικός ποδοσφαιρικός σύλλογος του Πειραιά και της Ε.Π.Σ. Πειραιώς, με αριθμό μητρώου Ε.Π.Ο. 28. Μεγάλη δύναμη παρουσίασε τη δεκαετία του 1930, όποτε και αγωνιζόταν στην κορυφαία κατηγορία του πρωταθλήματος Πειραιώς και κατακτώντας το πρωτάθλημα Πειραιώς για μοναδική φορά στην ιστορία του, τη σεζόν 1935-36.

Ιστορικό

Ο Γυμναστικός Όμιλος Πειραιώς «Θησεύς» ιδρύθηκε το 1926 από μία ομάδα νέων ανθρώπων, με έδρα του να ορίζεται ο συνοικισμός Αναστάσεως στα Ταμπούρια. Αρχικά, τον Σεπτέμβριο του 1926 εντάχθηκε στον νεοσύστατο Σύνδεσμο Ποδοσφαιρικών Σωματείων Πειραιώς, μαζί με άλλους συνοικιακούς συλλόγους του Πειραιά. Το Νοέμβριο του 1926 ο Σύνδεσμος απορροφάται από την Ένωση Ποδοσφαιρικών Σωματείων Πειραιώς και ο Θησέας εγγράφεται και εντάσσεται στη Β' κατηγορία αυτής, για την περίοδο 1926-27. Ωστόσο όμως, έπειτα από εσωτερικά διοικητικά προβλήματα που αντιμετώπιζε, δε δήλωσε συμμετοχή στο πρωτάθλημα του 1928-29 και παρέμεινε αδρανές. 
Τον Σεπτέμβριο του 1930 ο σύλλογος ανασυγκροτείται και επανεγγράφεται στη δύναμη της Ε.Π.Σ. Πειραιώς και εντάσσεται στη Γ' κατηγορία της χρονιάς 1930-31. Αμέσως, νικώντας όλους τους αντιπάλους του κατέκτησε το πρωτάθλημα και ανήλθε στη Β' κατηγορία, νικώντας σε αγώνα διαβάθμισης τους ουραγούς αυτής, «Φιλάθλους Πειραιώς». Παρέμεινε στη Β' κατηγορία μέχρι και το 1934, όποτε και τη χρονιά 1933-34 έχοντας νικήσει στους αγώνες πρωταθλήματος τον Άρη με 4-1, τη Φαληρική με 5-0 και τη Νεάπολη με 1-0 κατακτά το πρωτάθλημα και προβιβάζεται στην κορυφαία κατηγορία του πρωταθλήματος Πειραιώς, έπειτα από αγώνα διαβάθμισης με τον ουραγό αυτής «Φαληρικό Σύνδεσμο», του οποίου επικράτησε με 2-0. 
Στην κορυφαία κατηγορία του πειραϊκού πρωταθλήματος αγωνίστηκε μέχρι τη χρονιά 1940-41 που το πρωτάθλημα διεκόπη λόγω του ελληνοιταλικού πολέμου και της κατοχής, αλλά και στο πρώτο μεταπολεμικό πρωτάθλημα της χρονιάς 1945-46, όποτε και τερμάτισε τελευταίος και κατόπιν αγώνα διαβάθμισης με τη Νεάπολη ηττήθηκε και υποβιβάστηκε. Τον Απρίλιο του 1936 νίκησε την Άμυνα Κοκκινιάς με 2-1 στον τελικό αγώνα για την ανάδειξη του πρωταθλητή στο γήπεδο Ποδηλατοδρομίου ενώπιον 2000 θεατών και κατέκτησε το πρωτάθλημα Πειραιώς της χρονιάς 1935-36, για πρώτη και μοναδική φορά στην ιστορία του, σεζόν που κατά την οποία δε συμμετείχαν στο πρωτάθλημα οι Ολυμπιακός και Εθνικός. Το 1949 κατέκτησε το πρωτάθλημα στη Β' κατηγορία της περιόδου 1948-49 και το 1949-50 αγωνίστηκε εκ νέου στην κορυφαία κατηγορία του πρωταθλήματος Πειραιώς, με αντιπάλους τους Ολυμπιακό, Εθνικό, Προοδευτική, Α.Ε. Νικαίας, Πανελευσινιακό, Ατρόμητο και Αργοναύτη Πειραιώς, όποτε και υποβιβάστηκε.
Στον σύλλογο, μεταξύ άλλων αγωνίστηκε ο Αριστείδης Λούβαρης.
Σόφος Κουλίδης

Αγωνιστική σταδιοδρομία

Ο Κουλίδης ξεκίνησε την καριέρα του σε μικρή ηλικία από τα "τσικό" (δηλαδή την εφηβική ομάδα) του Αιγάλεω Α.Ο. και το 1958 πραγματοποίησε το ντεμπούτο του στη μεγάλη Α΄ Κατηγορία της Ένωσης Αθηνών, όπου συμμετείχαν επίσης ο ΠΑΟ, η ΑΕΚ, ο Απόλλων Αθηνών, ο Πανιώνιος, ο Αστέρας Αθηνών, ο Φωστήρας Ταύρου κ.λ.π. Το 1961 αναδείχτηκε πρωταθλητής Β΄Εθνικής και έπαιξε ακολούθως με το Αιγάλεω στην Α΄Εθνική, το 1961-62. Το καλοκαίρι της ίδιας χρονιάς μεταγγράφηκε στην ΑΕΚ, όπου παρέμεινε για 2 σεζόν. Ακολούθως, έπαιξε με τα χρώματα του Παναιγιαλείου στην Α΄Εθνική για μια ακόμη διετία, συμπληρώνοντας συνολικά 5 χρονιές στο κορυφαίο πρωτάθλημα της χώρας μας, με τη φανέλα τριων διαφορετικών συλλόγων (46 επίσημους αγώνες). Έκλεισε τη σταδιοδρομία του το 1967 στον Παναρκαδικό.

Προπονητικό έργο

Μετά το πέρας της αγωνιστικής του δράσης, ο Σόφος Κουλίδης ανέλαβε προπονητής αρκετών ομάδων της Β΄ και της Γ΄Εθνικής, με πιο γνωστές τον Άρη Αγίου Κωνσταντίνου (1972-73), τον Ορφέα Αιγάλεω με τον οποίο κατέκτησε την άνοδο στη Β΄Εθνική (1975) μέσω του Ειδικού πρωταθλήματος της Ε.Π.Ο. και τον Εθνικό Αστέρα της Καισαριανής, τον οποίο οδήγησε σε αρκετές επιτυχίες σχεδόν για ολόκληρη τη δεκαετία του '80, έως και τα μέσα του '90, τον Αίαντα Σαλαμίνας κ.α..
Κατανοσίνες

Οι κατανοσίνες είναι ομάδα αντιβιοτικών (καλούμενα και αντιβιοτικά λυσοβακτίνης). Οι κατανοσίνες είναι φυσικές (μη συνθετικές) ουσίες με ισχυρή αντιβακτηριακή δράση.  Έως τώρα έχουν περιγραφεί η κατανοσίνη Α και η κατανοσίνη Β (λυσοβακτίνη).

Προέλευση

Οι κατανοσίνες εξάγονται από το υγρό ζύμωσης μικροοργανισμών. Έχει ανακοινωθεί η παραγωγή από Cytophaga  και Gram-αρνητικά είδη Lysobacter  στην Ιαπωνία και τις ΗΠΑ.

Δομή

Οι κατανοσίνες είναι δεψιπεπτίδια. Δεν είναι κανονικά πεπτίδια του πρωτογενούς μεταβολισμού, αλλά προκύπτουν από τον δευτερογενή μεταβολισμό των βακτηρίων, που επιτρέπει και την ενσωμάτωση ασυνηθών μη πρωτεϊνογενών αμινοξέων. Έτσι στις κατανοσίνες βρίσκονται τα μη ριβοσωμικά αμινοξέα 3-υδροξυλευκίνη, 3-υδροξυφενυλαλανίνη, 3-υδροξυασπαραγίνη, και αλλο-θεονίνη.
Όλες οι κατανοσίνες έχουν κυκλικό τμήμα και μια γραμμική ουρά. Ο δακτύλιος κλείνει με έναν εστερικό δεσμό (πρόκειται περί κυκλικών δεψιπεπτιδίων συγκεκριμένα ακυλκυλοδεψιπεπτιδίων).
Η κατανοσίνες Α και Β ξεχωρίζουν στην θέση του 7ου αμινοξέος. Στον δευτερεύοντα μεταβολίτη κατανοσίνη Α υπάρχει βαλίνη, ενώ στον κύριο μεταβολίτη κατανοσίνη Β υπάρχει ισολευκίνη.

Βιολογική δράση

Οι κατανοσίνες παρενοχλούν την βιοσύνθεση της κυτταρικής μεμβράνης. Είναι δραστικότατες κατά επικίνδυνων Gram-θετικών νοσοκομειακών παθογόνων όπως π.χ. κατά σταφυλοκκόκων και εντεροκόκκων. Λόγω της πολλές ελπίδες παρέχουσας δράσης έχουν ασχοληθεί ερευνητικές ομάδες βιολόγων και χημικών με τα αντιβιοτικά κατανοσίνης. Το in-vitro επίπεδο δράσης των κατανοσινών συγκρίνεται με αυτό της βανκομυκίνης.

Χημική σύνθεση

Το 2007 περιγράφθηκαν οι πρώτες δύο συνθέσεις κατανοσίνης Β (λυσοβακτίνης).
Α΄ Κατηγορία ποδοσφαίρου ανδρών Ομοσπονδίας Βοσνίας και Ερζεγοβίνης

Ιστορία

Το πρωτάθλημα δημιουργήθηκε αρχικά το 1995 ως η πρώτου επιπέδου κατηγορία του συστήματος ποδοσφαιρικών πρωταθλημάτων Βοσνίας και Ερζεγοβίνης. Το 2000 αναδημιουργήθηκε ως δευτέρου επιπέδου κατηγορία στο σύστημα ποδοσφαιρικών πρωταθλημάτων Βοσνίας και Ερζεγοβίνης.
Dornier Do 228

Το Dornier 228 (Do 228, πέτακας) είναι δικινητήριο αεροπλάνο της Γερμανικής αεροναυπηγικής εταιρείας Dornier. Κατασκευάστηκε από το 1981 ως το 1998 στην γερμανική βάση του Όμπερπφάφενχόφεν στην Βαυαρία.
Σχέση (μαθηματικά)

Σύνθεση σχέσεων

Η σύνθεση σχέσεων είναι ένας τρόπος με τον οποίο σχηματίζουμε μια νέα σχέση από δύο δεδομένες σχέσεις R και S και την οποία συμβολίζουμε με S o R. Ειδική κατηγορία σύνθεσης σχέσεων είναι η σύνθεση συναρτήσεων.
Deepolis

Τρόπος παιχνιδιού

Ο παίκτης μέσα στο Deepolis, είναι ναύαρχος μέσα σε ένα εικονικό υποθαλάσσιο περιβάλλον και ο σκοπός του είναι η αναμέτρηση με άλλους αντίπαλους (παίκτες – NPC) καθώς και η ολοκλήρωση αποστολών. Ο στόχος είναι η συγκέντρωση πόντων εμπειρίας (ΠΕ) και η άνοδος επιπέδου. Ο παίκτης καθοδηγεί το υποβρύχιό του σε αυτόν τον τρισδιάστατο υποθαλάσσιο κόσμο.
Οι παίκτες μπορούν να ιδρύσουν τις δικές τους συμμαχίες με σκοπό να υπερέχουν στην αναμέτρηση με άλλους αντιπάλους ή άλλες συμμαχίες και τα NPC φυσικά. Η άνοδος επιπέδου επιτυγχάνεται και από τους παίκτες χωρίς συμμαχία.
Ο κύριος στόχος του παιχνιδιού είναι να κερδίσεις το τζάκποτ το οποίο ανέρχεται μέχρι και 10.000 ευρώ ως βραβείο. Όλοι οι παίκτες εισέρχονται στον διαγωνισμό της μάχης του τζάκποτ σε αναμέτρηση με άλλους παίκτες σε έναν συγκεκριμένο χώρο στο χάρτη γι αυτό το σκοπό. Η συγκέντρωση ευρώ του τζάκποτ επιτυγχάνεται με τη συλλογή συντριμμιών από το βυθό. Αν δε συγκεντρωθεί το ποσό των 10.000 ευρώ, τότε ο παίκτης έχει τη δυνατότητα να κερδίσει το ποσό που έχει συγκεντρώσει μέχρι στιγμής, αν νικήσει στη μάχη.

Κόστος

Το παιχνίδι παρέχεται δωρεάν. Εν τούτοις υπάρχει η δυνατότητα αγοράς κορυφαίου εξοπλισμού όπως υποβρύχια, πυρομαχικά κλπ με αντίτιμο “Χίλιξ”. To χίλιξ είναι το νόμισμα του παιχνιδιού το οποίο αγοράζεται με συναλλαγή του νομίσματος της χώρας του παίκτη. Τα χίλιξ είναι δυνατόν να μαζευτούν κι από την καταστροφή NPCs, είτε ολοκληρώνοντας αποστολές του παιχνιδιού είτε μαζεύοντάς τα. Το δεύτερο νόμισμα του παιχνιδιού είναι το “Σέλ”. Αυτά κερδίζονται είτε με την κατάρριψη των NPCs είτε συλλέγονται μέσα στο παιχνίδι από διάφορα αγαθά. Επιπρόσθετα, είναι ακόμα δυνατόν να γίνουν προσφορές σε μια εικονική δημοπρασία, στο λεγόμενο "Παζάρι". Με αυτόν τον τρόπο παρέχεται η δυνατότητα απόκτησης κορυφαίου εξοπλισμού χωρίς να γίνει πληρωμή με αληθινό νόμισμα. Αν ο παίκτης θέλει να εξοικονομήσει χρήματα στην επισκευή υποβρυχίου είτε να επιδιώξει περισσότερα πλεονεκτήματα, τότε μπορεί να λάβει το πακέτο Premium: 6μηνης ή 12μηνης ισχύος. Οι παίκτες μπορούν να επιδιώξουν ακόμα περισσότερα πακέτα μέσα στο παιχνίδι.

Τεχνολογία

Το παιχνίδι είναι βασισμένο εξ ολοκλήρου στον Flash Player της Adobe. Βάσει αυτής της τεχνολογίας, μπορείτε να τρέξετε το παιχνίδι σχεδόν σε κάθε περιηγητή.
Ορχιδόμετρο

Ορχιδόμετρο ονομάζεται ένα ιατρικό εργαλείο που χρησιμοποιείται στη μέτρηση του μεγέθους και συγκεκριμένα του όγκου των όρχεων. Η μέτρηση αυτή μπορεί να παρέχει πληροφορίες για την ανάπτυξη νεαρών ατόμων και για την πιθανή διάγνωση ασθενειών.
Το ορχιδόμετρο Πράντερ αποτελείται από ξύλινα ή πλαστικά ωοειδή αυξανόμενου όγκου τα οποία χρησιμοποιεί ο γιατρός για να εκτιμήσει οπτικά το μέγεθος των όρχεων. Αυτός που έφτιαξε πρώτος αυτό το ορχιδόμετρο το 1966 και από τον οποίο πήρε το όνομά του, ο Prader, ήταν καθηγητής παιδιατρικής στη Ζυρίχη.
Σπανιώτερα αναφέρoνται το ορχιδόμετρο Τακαχίρα (Takahira) το οποίο αποτελείται αποτελείται από ελλειπτικούς δακτυλίους, αλλά έχουν χρησιμοποιηθεί και όργανα τύπου διαβήτη για ακριβή μέτρηση μιας ή δυο διαστάσεων των όρχεων όπως το ορχιδόμετρο Σήγκερ (Seager).
Η ακρίβεια των ορχιδομέτρων είναι ικανοποιητική για απλές συγκρίσεις, αλλά αν υπάρχει ανάγκη μεγαλύτερης ακρίβειας χρησιμοποιείται υπερηχογράφημα. Ανάμεσα στα ορχιδόμετρα, μετρήθηκε, σε σύγκριση με υπερηχογράφημα, ως μεγαλύτερης ακρίβειας το ορχιδόμετρο Σήγκερ 
Σε γενικές γραμμές, από 1-3 ml έχουν τα παιδιά σε προεφηβεία ενώ από τα 4 ml αρχίζει η εφηβεία. Από 8 έως 10 ml έχουν σε μέση εφηβεία και από 15 ml μέχρι 25 ml σε πλήρη εφηβεία.
Παραβόλα Αιτωλοακαρνανίας

Ιστορία

Στο κέντρο του οικισμού υψώνεται ένας λόφος, ονόματι Παλιόκαστρο, με πανοραμική θέα στη λίμνη Τριχωνίδα, στην κορυφή του οποίου σώζονται τα ερείπια του αρχαίου αιτωλικού οχυρού Βουκάτιον. Από το μικρό αυτό οχυρό σώζονται τμήματα των τειχών που ανήκουν στον 3ο αι π.Χ. καθώς κι ένας ημικυκλικός πύργος. Από τη Βυζαντινή περίοδο
σώζεται ο κοιμητηριακός ναός της Θεοτόκου, ο οποίος είναι περιορισμένος στο ανατολικό μέρος του μεσαίου κλίτους παλαιοχριστιανικής βασιλικής του 6ου αι. Ιδιαίτερη σημασία έχει η μορφολογία της αψίδας.Ο ναός περιορίστηκε στο σημερινό του μέγεθος κατα τη εποχή του Δεσποτάτου, τον 13ο αι.

Δημογραφικά στοιχεία

Η Παραβόλα, σύμφωνα με την απογραφή πληθυσμού του Μαρτίου 2001 έχει 2.003 κατοίκους, οι οποίοι ασχολούνται κυρίως με τη γεωργία και την κτηνοτροφία. Στην Παραβόλα υπάρχει καταστημα ΕΛ.ΤΑ., Ο.Τ.Ε., Κ.Ε.Π. καθώς και Δημοτικό σχολείο, Γυμνάσιο και Γενικό Λύκειο. Πολιούχος της κωμόπολης είναι ο Άγιος Δημήτριος.

Ορειβασία

Σε απόσταση περίπου 12 km, στην τοποθεσία Περιστέρι υπάρχει το καταφύγιο, που κατασκευάστηκε το 2001 από τον Ορειβατικό Σύλλογο Αγρινίου, σε υψόμετρο 1.170 m, στο Παναιτωλικό, με πλήθος πεζοπορικών - ορειβατικών διαδρομών που προσφέρονται για επισκέψεις όλη τη διάρκεια του χρόνου. Υπάρχουν διαδρομές διαφόρων επιπέδων δυσκολίας και η ανάβαση σε πολλές κορυφές είναι σηματοδοτημένη από μέλη του Ορειβατικού Συλλόγου Αγρινίου.
Ώρα Μόσχας

Ιστορία

Σύμφωνα με την 16 Iουνίου 1930, με διάταγμα από το συμβούλιο των Λαϊκών Επιτρόπων, το Διάταγμα Ώρας πρόσθετε μια ώρα σε κάθε ζώνη ώρας της ΕΣΣΔ, με αποτέλεσμα η ώρα Μόσχας να είναι τρεις ώρες μπροστά του UTC.
Μέχρι το 2011, κατά τη διάρκεια του χειμώνα, μεταξύ της τελευταίας Κυριακής του Οκτωβρίου και την τελευταία Κυριακή του Μάρτιου, η «χειμερινή ώρα Μόσχας (MSK, МСК)» ήταν τρεις ώρες μπροστά από τον UTC, δηλαδή την UTC+3. Κατά τη διάρκεια του καλοκαιριού, η ώρα Μόσχας μετατοπιζόταν κατά μια ώρα μπροστά από την χειμερινή ώρα Μόσχας, και γινόταν «Θερινή ώρα Μόσχας (MSD)», καθιστώντας την ίση με την UTC+4.
Το 2011, η ρωσική κυβέρνηση διακήρυξε ότι η θερινή ώρα θα χρησιμοποιείται στο μέλλον όλο τον χρόνο, δηλαδή χωρίς χειμερινή ώρα, καθώς η κυβέρνηση υποστήριξε ότι υπήρχαν ανησυχίες για την υγεία από την αλλαγή ώρας πίσω και εμπρός μεταξύ χειμερινής και θερινής ώρας. Στις 27 Μαρτίου 2011, οι Μοσχοβίτες άλλαξαν τα ρολόγια τους προς τα εμπρός για τελευταία φορά, ξεκινώντας να χρησιμοποιούν την MSD, δηλαδή την ζώνη ώρας UTC+4 μόνιμα.
Στις 29 Μαρτίου 2014, μετά την Κρίση στην Κριμαία το 2014, η δημοκρατία της Κριμαίας και η Σεβαστούπολη, δύο ομοσπονδιακά υποκείμενα που ίδρυσε η Ρωσία στην Κριμαϊκή Χερσόνησο, άρχισαν να χρησιμοποιούν την ώρα Μόσχας. 
Τον Ιούλιο του 2014, η κρατική Δούμα ψήφισε ένα νομοσχέδιο για την κατάργηση της αλλαγής του 2011, τοποθετώντας μόνιμα την Μόσχα στην χρονική ζώνη UTC+3. Το 2016, οι περιφέρειες Αστραχάν, Ουλιάνοφσκ και Σαράτοφ μετακινήθηκαν μια ώρα μπροστά, από την ώρα Μόσχας στην ώρα Σαμάρα.

Χρήση

Το μεγαλύτερο μέρος της Ευρωπαϊκής Ρωσίας (το τμήμα της Ρωσίας δυτικά των Ουραλίων) χρησιμοποιεί την ώρα Μόσχας. Στην περιφέρεια Καλίνινγκραντ χρησιμοποιείται η ώρα Καλίνινγκραντ (UTC+2). Η περιφέρεια Σαμάρα, η δημοκρατία των Ουντμούρτ και άλλες τρεις περιφέρειες από το 2016 χρησιμοποιούν την ώρα Σαμάρα (UTC+4) και το Κράι Περμ, η δημοκρατία του Μπασκορτοστάν και η περιφέρεια Ορενμπούργκ χρησιμοποιούν την ώρα Γιεκατερινμπούργκ (UTC+05:00). Στην ομοσπονδιακή περιφέρεια Κριμαίας, η αμφισβητούμενη περιφέρεια της Κριμαίας μεταξύ της Ρωσίας και Ουκρανίας, η ώρα Μόσχας χρησιμοποιείται επίσης στην λαϊκή Δημοκρατία του Ντονέτσκ και την λαϊκή Δημοκρατία του Λουχάνσκ, και από το 2014 ελέγχουν το μεγαλύτερο μέρος των ουκρανικών περιφερειών Ντονέτσκ και Λουχάνσκ.
René & Angela

Οι René & Angela ήταν R&B ντουέτο κατά τη διάρκεια της δεκαετίας του 1980, με μέλη τον Ρενέ Μούρ και την Άντζελα Βίντμπους. Το ντουέτο διαλύθηκε το 1986.
Ηρακλείδης (άγιος)

Ο Άγιος Ηρακλείδης, γεννήθηκε στην Κύπρο στο χωριό Λαμπαδού ή Λαμπαδιστό και ήταν γιός του Ιεροκλέα, ο οποίος ήταν ειδωλολάτρης ιερέας. Αν και αρχικά υπήρξε ειδωλολάτρης, μετά τη φιλοξενία του Απόστολου Παύλου, Μάρκου και Βαρνάβα όταν αυτοί περιόδευαν στην περιοχή του, πίστευσε και διέδοσε μαζί με τον Μύρωνα τον Χριστιανισμό στην Κύπρο. Ήταν τόσο μεγάλος ο ζήλος και το έργο που επέδειξε, ώστε ο Απόστολος Παύλος τον διόρισε επίσκοπο Ταμασίων της Κύπρου. Ταυτόχρονα όμως προκάλεσαν την έχθρα των των απίστων, οι οποίοι αφού τους συνέλαβαν τους θανάτωσαν ρίχνοντάς τους στη φωτιά. Ένα μέρος από τα Ιερά Λείψανα του Αγίου βρίσκονται στην Μονή Αγίου Ηρακλειδίου στο Πολιτικό Λευκωσίας. Η μνήμη του συνεορτάζεται μαζί με τον Άγιο Μύρωνα στις 17 Σεπτεμβρίου.
Γεώργιος Κώνστας

Βιογραφικά στοιχεία

Γεννήθηκε το 1918 με καταγωγή από τη Φωκίδα. Αποφοίτησε από τη Νομική Σχολή του Πανεπιστημίου Αθηνών και ακολούθησε καριέρα στον δικαστικό κλάδο. Πολυγραφότατος, μεταξύ άλλων εξέδωσε «Λεξικό Νομικής» σε 12 τόμους. Άλλα έργα του: «Περί ενδίκων μέσων», «Περί παραγραφών» κτλ. Ήταν γνωστός για τις προοδευτικές του ιδέες ήδη από την προδικτατορική περίοδο και το 1958 πρωτοστάτησε στην ίδρυση της Ένωσης Δικαστών και Εισαγγελέων. 
Τον Μάιο του 1968, αφού είχε ήδη επιβληθεί ένα χρόνο νωρίτερα η χούντα των συνταγματαρχών, με την ΚΔ/28-5-1968 Συντακτική Πράξη «περί εξυγιάνσεως της Τακτικής Δικαιοσύνης» αναστέλλεται για 3 ημέρες η ισοβιότητα των δικαστών και η μονιμότητα των εισαγγελέων και αμέσως στη συνέχεια, με το Βασιλικό Διάταγμα της 29-5-1958 απολύονται 30 δικαστές και εισαγγελείς.  Ανάμεσά τους ο μετέπειτα Πρόεδρος της Ελληνικής Δημοκρατίας Χρήστος Σαρτζετάκης, καθώς και πέντε μέλη του τελευταίου διοικητικού συμβουλίου της Ένωσης Δικαστών και Εισαγγελέων, μεταξύ των οποίων και ο Γεώργιος Κώνστας, διότι «συνείργησαν εις την δημιουργίαν συνδικαλιστικού εν τω Δικαστικώ Σώματι κινήματος».
Αποκαταστάθηκε στην υπηρεσία του το Σεπτέμβριο του 1974. Τον Ιούλιο του 1982, όταν αποχώρησε λόγω συμπλήρωσης ορίου ηλικίας ο μέχρι τότε Πρόεδρος του Αρείου Πάγου Δημήτριος Σκούμπης, ο Γεώργιος Κώνστας επελέγη ομόφωνα από το Υπουργικό Συμβούλιο της κυβέρνησης του Ανδρέα Παπανδρέου ως ο διάδοχός του. Παρέμεινε πρόεδρος ως τον Ιούλιο του 1985, οπότε συμπλήρωσε το ανώτατο όριο ηλικίας, και τον διαδέχθηκε ο Αντώνιος Στασινός.